## Zakon o Hrvatskoj banci za obnovu i razvitak

### NN 138/2006 (20.12.2006.), Zakon o Hrvatskoj banci za obnovu i razvitak

# HRVATSKI SABOR

**3109**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O HRVATSKOJ BANCI ZA OBNOVU I RAZVITAK

Proglašavam Zakon o Hrvatskoj banci za obnovu i razvitak, kojega je Hrvatski
sabor donio na sjednici 8. prosinca 2006. godine.

Klasa: 011-01/06-01/82
Urbroj: 71-05-03/1-06-2
Zagreb, 13. prosinca 2006.

Predsjednik
Republike Hrvatske
**Stjepan Mesić**, v. r.

## ZAKON

### O HRVATSKOJ BANCI ZA OBNOVU I RAZVITAK

*Predmet Zakona*

Članak 1.

Ovim se Zakonom uređuju položaj, poslovi, vlasništvo, ovlaštenja i ustroj
Hrvatske banke za obnovu i razvitak kao posebne financijske institucije.

*Položaj i cilj Hrvatske banke za obnovu i razvitak*

Članak 2.

(1) Hrvatska banka za obnovu i razvitak je razvojna i izvozna banka Republike
Hrvatske.
(2) Cilj Hrvatske banke za obnovu i razvitak je poticanje razvitka hrvatskoga
gospodarstva.

*Tvrtka i sjedište*

Članak 3.

(1) Hrvatska banka za obnovu i razvitak posluje pod tvrtkom »Hrvatska banka za
obnovu i razvitak« i pod skraćenom tvrtkom »HBOR«.
(2) U poslovanju s inozemstvom Hrvatska banka za obnovu i razvitak može se
koristiti tvrtkom na engleskom jeziku koja glasi »Croatian Bank for
Reconstruction and Development«.
(3) Sjedište Hrvatske banke za obnovu i razvitak je u Zagrebu.
(4) Hrvatska banka za obnovu i razvitak ima pečat koji sadrži tvrtku, skraćenu
tvrtku i sjedište.

*Pravna osobnost*

Članak 4.

(1) Hrvatska banka za obnovu i razvitak je pravna osoba osnovana posebnim
zakonom i ne upisuje se u sudski registar.
(2) Nad Hrvatskom bankom za obnovu i razvitak ne može se provoditi stečaj niti
likvidacija. Hrvatska banka za obnovu i razvitak može prestati s radom samo na
temelju posebnog zakona.

*Temeljni kapital*

Članak 5.

(1) Temeljni kapital Hrvatske banke za obnovu i razvitak iznosi 7.000.000.000,00
kuna.
(2) Temeljni kapital iz stavka 1. ovoga članka uplaćuje Republika Hrvatska iz
državnog proračuna.
(3) Temeljni kapital Hrvatske banke za obnovu i razvitak čini jedan poslovni
udio koji se ne može dijeliti, prenositi niti zalagati i u isključivom je
vlasništvu Republike Hrvatske.

*Članstvo u trgovačkim društvima i međunarodnim organizacijama*

Članak 6.

(1) Hrvatska banka za obnovu i razvitak može osnivati i biti članica trgovačkih
društava u Republici Hrvatskoj i inozemstvu.
(2) Hrvatska banka za obnovu i razvitak može biti članica međunarodnih
financijskih institucija te međunarodnih organizacija nadležnih za područja
poticanja razvitka gospodarstva i sudjelovati u njihovu radu.
(3) Odluku o članstvu u društvima i organizacijama iz ovoga članka donosi
Nadzorni odbor Hrvatske banke za obnovu i razvitak.

*Pribavljanje sredstava*

Članak 7.

(1) Hrvatska banka za obnovu i razvitak pribavlja sredstva izdavanjem dužničkih
vrijednosnih papira te uzimanjem zajmova i kredita.
(2) Hrvatska banka za obnovu i razvitak može pribavljati sredstva u Republici
Hrvatskoj i inozemstvu.

*Odgovornost za obveze*

Članak 8.

(1) Hrvatska banka za obnovu i razvitak odgovara za svoje obveze cijelom svojom
imovinom.
(2) Republika Hrvatska jamči za obveze Hrvatske banke za obnovu i razvitak
bezuvjetno, neopozivo i na prvi poziv te bez izdavanja posebne jamstvene
isprave.
(3) Odgovornost Republike Hrvatske kao jamca za obveze Hrvatske banke za obnovu
i razvitak iz stavka 2. ovoga članka je solidarna i neograničena.

*Oporezivanje*

Članak 9.

Hrvatska banka za obnovu i razvitak nije obveznik poreza na dobit.

*Predmet poslovanja*

Članak 10.

(1) Svojim poslovanjem Hrvatska banka za obnovu i razvitak, u okviru svojih
ovlasti i nadležnosti, potiče sustavni, održivi i ravnomjeran gospodarski i
društveni razvitak, sukladno općim strateškim ciljevima Republike Hrvatske.
(2) Djelatnosti Hrvatske banke za obnovu i razvitak prvenstveno su:
1. financiranje obnove i razvitka hrvatskoga gospodarstva,
2. financiranje infrastrukture,
3. poticanje izvoza,
4. potpora razvitku malog i srednjeg poduzetništva,
5. poticanje zaštite okoliša,
6. osiguranje izvoza hrvatskih roba i usluga od netržišnih rizika.
(3) U cilju obavljanja djelatnosti iz stavka 2. ovoga članka Hrvatska banka za
obnovu i razvitak:
1. odobrava kredite i druge plasmane,
2. izdaje bankarska i druga jamstva,
3. zaključuje ugovore o osiguranju i reosiguranju,
4. ulaže u dužničke i vlasničke instrumente,
5. obavlja i druge financijske poslove i usluge u svrhu provedbe djelatnosti
određenih ovim člankom.
(4) Vlada Republike Hrvatske može povjeriti Hrvatskoj banci za obnovu i razvitak
obavljanje i drugih financijskih poslova ako ocijeni da je to u interesu
Republike Hrvatske.
(5) Djelatnost i poslove iz ovoga članka Hrvatska banka za obnovu i razvitak
obavlja sukladno propisima o državnim potporama.
(6) Djelatnosti iz stavka 2. točke 6. te poslove iz stavka 3. točke 3. ovoga
članka Hrvatska banka za obnovu i razvitak obavlja u ime i za račun Republike
Hrvatske. Način obavljanja navedenih djelatnosti i poslova pobliže utvrđuje
Vlada Republike Hrvatske posebnim propisom.

*Način obavljanja djelatnosti i upravljanje rizicima*

Članak 11.

(1) Hrvatska banka za obnovu i razvitak svoje djelatnosti provodi izravno i
neizravno putem banaka i drugih pravnih osoba.
(2) Hrvatska banka za obnovu i razvitak poslove iz članka 10. stavka 3. i 4.
ovoga Zakona obavlja u Republici Hrvatskoj i inozemstvu.
(3) Odobreni krediti, izdana jamstva i drugi poslovi Hrvatske banke za obnovu i
razvitak moraju biti osigurani na način uobičajen u bankarskom poslovanju.
(4) Hrvatska banka za obnovu i razvitak rizike u poslovanju svodi na najmanju
mjeru, rukovodeći se načelima bankarskog poslovanja.

*Financijsko poslovanje*

Članak 12.

(1) Hrvatska banka za obnovu i razvitak ne posluje s ciljem ostvarivanja dobiti.
(2) Dobit poslovne godine raspoređuje se u rezerve Hrvatske banke za obnovu i
razvitak.
(3) Kada, na zahtjev Vlade Republike Hrvatske, Hrvatska banka za obnovu i
razvitak odobri plasman ispod tržišnih uvjeta, Repub­lika Hrvatska će iz
državnog proračuna naknaditi Hrvatskoj banci za obnovu i razvitak razliku do
visine prihoda koji bi bili ostvareni plasmanom pod tržišnim uvjetima.
(4) Odluka Vlade Republike Hrvatske sa zahtjevom iz prethodnog stavka mora
sadržavati i odredbu o visini, načinu i vremenu uplate razlike prihoda.

*Tijela Hrvatske banke za obnovu i razvitak*

Članak 13.

Tijela Hrvatske banke za obnovu i razvitak jesu Uprava i Nadzorni odbor.

*Sastav Uprave i mandat*

Članak 14.

(1) Upravu Hrvatske banke za obnovu i razvitak čine tri člana. Članove Uprave
imenuje i opoziva Nadzorni odbor, od kojih jednog imenuje za predsjednika
Uprave.
(2) Mandat predsjednika i članova Uprave traje pet godina, uz mogućnost ponovnog
imenovanja.

*Zastupanje i odlučivanje*

Članak 15.

(1) Uprava zastupa, vodi poslove i raspolaže imovinom Hrvatske banke za obnovu i
razvitak sukladno ovom Zakonu i Statutu Hrvatske banke za obnovu i razvitak (u
daljnjem tekstu: Statut).
(2) Hrvatsku banku za obnovu i razvitak zastupaju skupno predsjednik i jedan
član Uprave ili dva člana Uprave.
(3) Za zastupanje u određenim poslovima Uprava može ovlastiti i druge osobe.
(4) Uprava donosi odluke natpolovičnom većinom glasova svih članova.
(5) Način rada Uprave utvrđuje se Statutom i Poslovnikom o radu Uprave.

*Prava i obveze predsjednika i članova Uprave*

Članak 16.

(1) Predsjednik Uprave ima prava, obveze i ovlaštenja utvrđena ovim Zakonom i
Statutom. Predsjednik Uprave rukovodi radom Uprave i predsjedava sjednicama
Uprave, usklađuje ovlaštenja i odgovornosti u Hrvatskoj banci za obnovu i
razvitak te u ime Uprave podnosi izvješća Nadzornom odboru.
(2) Svaki član Uprave ima djelokrug ovlaštenja i zaduženja koja mu, u skladu s
ovim Zakonom i Statutom, posebnom odlukom dodijeli predsjednik Uprave. Zaduženja
članova Uprave mogu se u tijeku mandata mijenjati i ponovo utvrđivati.
(3) Prava i obveze predsjednika i članova Uprave, uključujući plaću i ostala
materijalna prava, utvrđuju se ugovorom između predsjednika, odnosno člana
Uprave i Hrvatske banke za obnovu i razvitak, koju pritom zastupa predsjednik
Nadzornog odbora.

*Nadzorni odbor*

Članak 17.

(1) Nadzorni odbor Hrvatske banke za obnovu i razvitak čini devet članova.
(2) Nadzorni odbor čini pet ministara Vlade Republike Hrvatske od kojih su
ministar nadležan za financije i ministar nadležan za gospodarstvo obvezni
članovi Nadzornog odbora, a preostala tri ministra u Nadzorni odbor imenuje
Vlada Republike Hrvatske između ministara nadležnih za razvitak, turizam,
poljoprivredu, zaštitu okoliša ili graditeljstvo.
(3) Hrvatski sabor imenuje u Nadzorni odbor Hrvatske banke za obnovu i razvitak
tri člana i njihove stalne zamjenike iz redova zastupnika.
(4) Predsjednik Hrvatske gospodarske komore član je Nadzornog odbora po
položaju.
(5) Članovi Nadzornog odbora iz stavka 2. i 4. ovoga članka imenuju svoje
zamjenike koji sudjeluju u radu Nadzornog odbora u slučaju njihove
spriječenosti.
(6) Ministar nadležan za financije predsjednik je Nadzornog odbora, a ministar
nadležan za gospodarstvo zamjenik predsjednika.

*Ovlaštenja Nadzornog odbora*

Članak 18.

(1) Nadzorni odbor utvrđuje načela poslovne politike i strategije Hrvatske banke
za obnovu i razvitak, nadzire vođenje poslova Hrvatske banke za obnovu i
razvitak te odlučuje u slučajevima koji su ovim Zakonom ili Statutom stavljeni u
njegovu nadležnost. Nadzorni odbor može zaključivanje određenih poslova ili
vrste poslova uvjetovati svojom prethodnom suglasnošću.
(2) Nadzorni odbor imenuje i opoziva predsjednika i članove Uprave te zastupa
Hrvatsku banku za obnovu i razvitak prema predsjedniku i članovima Uprave.

*Donošenje Statuta i drugih akata*

Članak 19.

(1) Statut i druge akte čije je donošenje stavljeno u njegovu nadležnost donosi
Nadzorni odbor.
(2) Nadzorni odbor donosi Statut kvalificiranom većinom glasova tri četvrtine
prisutnih članova, ali najmanje natpolovičnom većinom glasova svih članova.
(3) Druge akte i odluke Nadzorni odbor donosi natpolovičnom većinom glasova
prisutnih članova, uz obveznu prisutnost najmanje polovice svih članova.
(4) Prijedlog Statuta, te drugih akata i odluka Nadzornom odboru na donošenje
podnosi Uprava.
(5) Način rada Nadzornog odbora utvrđuje se Statutom i Poslovnikom o radu
Nadzornog odbora.

*Predmet Statuta*

Članak 20.

(1) Statutom se pobliže uređuje način rada, poslovanje i unutarnji ustroj
Hrvatske banke za obnovu i razvitak.
(2) Statut mora sadržavati odredbe o:
1. predmetu poslovanja i sjedištu Hrvatske banke za obnovu i razvitak,
2. tijelima Hrvatske banke za obnovu i razvitak, načinu njihova rada i njihovoj
nadležnosti,
3. unutarnjem ustroju i nadležnostima radnika s posebnim ovlaštenjima,
4. provođenju tehničke i financijske kontrole u provedbi kreditiranja,
5. unutarnjoj kontroli i reviziji.
(3) Statut može, pored odredbi navedenih u stavku 2. ovoga članka, sadržavati i
odredbe o drugim pitanjima značajnim za poslovanje Hrvatske banke za obnovu i
razvitak.

*Poslovna godina*

Članak 21.

Poslovna godina je kalendarska godina.

*Financijski izvještaji i revizija poslovanja*

Članak 22.

(1) Godišnje financijske izvještaje Hrvatske banke za obnovu i razvitak utvrđuje
Nadzorni odbor te ih podnosi na potvrdu Hrvatskom saboru.
(2) Godišnji financijski izvještaji prihvaćeni su kada ih potvrdi Hrvatski
sabor.
(3) Reviziju financijskih izvještaja Hrvatske banke za obnovu i razvitak
obavljaju ovlaštena revizorska društva, a odluku o izboru revizorskog društva za
pojedinu poslovnu godinu donosi Nadzorni odbor na prijedlog Uprave.
(4) Za reviziju poslovanja i financijskih izvještaja Hrvatske banke za obnovu i
razvitak nadležna je državna revizija.

*Supsidijarna primjena i isključenje od primjene drugih propisa*

Članak 23.

(1) Ukoliko ovim Zakonom nije drugačije određeno, na ustroj i poslovanje
Hrvatske banke za obnovu i razvitak na odgovarajući način primjenjuju se odredbe
Zakona o trgovačkim društvima koje se odnose na društvo s ograničenom
odgovornošću te odredbe Zakona o bankama, osim odredaba koje se odnose na
odobrenje središnje banke za pružanje bankovnih i ostalih financijskih usluga te
osnivanje podružnica i pravnih osoba, nadzor središnje banke, osiguranje uloga,
posebnu upravu, likvidaciju, stečaj i kaznene odredbe.
(2) Na Hrvatsku banku za obnovu i razvitak ne primjenjuju se propisi o
izdvajanju i održavanju obveznih pričuva kod središnje banke te o ograničenju
opsega i dinamike porasta plasmana, propisi o ustrojstvu i načinu rada tijela
državne uprave te propisi o držav­nim službenicima i dužnosnicima, propisi o
sklapanju kreditnih i jamstvenih poslova izvanproračunskih korisnika, Zakon o
osiguranju, kao ni drugi propisi koji reguliraju odnosnu materiju.

*Prijelazne i završne odredbe*

Članak 24.

(1) Dinamika uplate temeljnog kapitala iz članka 5. stavka 1. ovoga Zakona
utvrđuje se za pojedinu godinu državnim proračunom.
(2) Propis iz članka 10. stavka 6. ovoga Zakona Vlada Republike Hrvatske donijet
će u roku od 90 dana od dana stupanja na snagu ovoga Zakona.
(3) Danom stupanja na snagu ovoga Zakona prestaje važiti Zakon o Hrvatskoj banci
za obnovu i razvitak (»Narodne novine«, br. 33/92., 76/93., 108/95. i 8/96.).
(4) Sva prava i obveze Hrvatske banke za obnovu i razvitak nastale do dana
stupanja na snagu ovoga Zakona ostaju i dalje na snazi do ispunjenja.
(5) Stupanjem na snagu ovoga Zakona članovi tijela Hrvatske banke za obnovu i
razvitak nastavljaju obnašati dužnost do isteka mandata.

*Stupanje na snagu*

Članak 25.

Ovaj Zakon stupa na snagu osmoga dana od dana objave u »Narodnim novinama«.

Klasa: 450-02/06-01/03
Zagreb, 8. prosinca 2006.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 138/2006-3109
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)